Аҧсны Аҳәынҭқарра ахада Аслан Бжьаниа Аҧсны жәлар рпоет Мушьни Лашәриа Кирилли Мефодии рыхьӡ зху Урыстәылазегьтәи Апатриархиа алитературатә премиа ианашьара идиныҳәалеит.
Гәык-ҧсыкала ишәыдысныҳәалоит Ацқьацәа Кирилли Мефодии рыхьӡ зху Урыстәылазегьтәи Апатриархиа алитературатә премиа ахьшәанаршьаз. Ари гәахәара дууп Аҧсны жәлар зегьы ҳзы.
Шәара шәырҿиамҭа шьахәқәа рыла ҳмилаҭтә литература ахьшәырбеиаз анаҩсангьы, аҧсышәала ишәырҵәажәеит аурыс литература аклассикатә рҿиамҭақәа. Урҭ расахьаркыратә ҩаӡара аҳаракыра Аҧсны анҭыҵ изныкымкәа иазгәарҭахьеит, дара рзы еиуеипшым апремиақәа шәанаршьахьеит.
Ҳаҭыр зқәу Мушьни Таииа-иҧа, ишәзеиҕьасшьоит агәабзиара, агәамч, шәырҿиараҿы аихьӡара ҿыҵқәа», - аҳәоит адныҳәалараҿы.
Кирилли Мефодии рыхьӡ зху Урыстәылазегьтәи Апатриархиа алитературатә премиа сынтәа иранашьан Мушьни Лашәриа, Владимир Малиагин, Андреи Убогии.
Апремиа ранаршьоит 2011 ш. раахыс.